โบรกแนะเก็งกำไร 4 หุ้นอสังหาฯตัวท็อป! รับอานิสงส์ไฮซีซั่นธุรกิจ-ปันผลดี  
บล.เอเซีย พลัส แนะเก็งกำไร 4 หุ้นอสังหาฯตัวท็อป! LH-AP-SIRI-SC รับอานิสงส์ไฮซีซั่นธุรกิจ-ปันผลดี  
โบรกแนะเก็งกำไร 4 หุ้นอสังหาฯตัวท็อป! LH-AP-SIRI-SC รับอานิสงส์ไฮซีซั่นธุรกิจ-ปันผลดี  
1 ธ.ค. 2565

บล.เอเซีย พลัส ระบุในบทวิเคราะห์วันนี้(1 ธ.ค.65) ว่า กลุ่มอสังหาริมทรัพย์เช้านี้ปรับตัวขึ้นมา จากภาพรวมตลาดในไตรมาส 4 เป็นช่วงไฮซีซั่นของธุรกิจ ส่งผลให้หลายบริษัทมีผลประกอบการที่ดี อาทิ SIRI ที่คาดว่าจะออกมาดีมาก โดยนักวิเคราะห์เพิ่งปรับเป้าหมายไป นอกจากนี้อยู่ในช่วงที่นักลงทุนทยอยเก็บหุ้นที่มีการจ่ายเงินปันผลดี เพราะสามารถถือยาวไปถึง ก.พ.66 เพื่อรอรับเงินปันผล โดยกลุ่มอสังหาริมทรัพย์เป็นเป้าหมายหลายบริษัท
อย่างไรก็ตามการที่ธนาคารแห่งประเทศไทย (ธปท.) ไม่ต่ออายุการผ่อนคลายมาตรการเงินดาวน์ขั้นต่ำในการขอสินเชื่อเพื่อซื้อที่อยู่อาศัย (LTV) คาดจะส่งผลกระทบให้โครงการคอนโดมิเนียมฟื้นตัวช้า แต่มองว่าการปรับขึ้นอัตราดอกเบี้ยที่ล่าสุดคณะกรรมการนโยบายการเงิน (กนง.) ปรับขึ้นดอกเบี้ย 0.25% และคาดว่าจะปรับขึ้นอีก 1-2 ครั้งๆละ 0.25% ไม่ได้เป็นอันตรายต่อกลุ่มอสังหาริมทรัพย์มากนัก แนะนำหุ้นเด่น ได้แก่ LH , AP, SIRI, SC
สำหรับราคาหุ้นบริษัท แสนสิริ จำกัด (มหาชน) หรือ SIRI ปิดภาคเช้าวันนี้(1 ธ.ค.65) อยู่ที่ระดับ 1.70 บาท บวก 0.13 บาท หรือ 8.28% ด้วยมูลค่าซื้อขาย 1.68 พันล้านบาท
บริษัท เอสซี แอสเสท คอร์ปอเรชั่น จำกัด (มหาชน) หรือ SC  อยู่ที่ระดับ 4.16 บาท บวก 0.04 บาท หรือ 0.97% ด้วยมูลค่าซื้อขาย 53.45 ล้านบาท
บริษัท เอพี (ไทยแลนด์) จำกัด (มหาชน) หรือ AP อยู่ที่ระดับ 10.30 บาท บวก 0.20 บาท หรือ 1.98% ด้วยมูลค่าซื้อขาย 38.53 ล้านบาท
บริษัทแลนด์แอนด์เฮ้าส์ จำกัด (มหาชน) หรือ LH อยู่ที่ระดับ 9.60 บาท ราคาหุ้นไม่เปลี่ยนแปลง ด้วยมูลค่าซื้อขาย 152.81 ล้านบาท